აზერბაიჯანი ევროვიზიის სიმღერის კონკურსზე (2016)
აზერბაიჯანი 2016 წლის ევროვიზიის სიმღერის კონკურსზე წარსდგა სიმღერით Miracle, რომლის ავტორებიც არიან ამირ ალი, ჯეკი ერიქსონი და ჰენრიკ ვილკსტრომი. კონკურსზე სიმღერა სამრა რაჰიმლიმ შეასრულა, რომელიც შიდა წესით შეარჩია აზერბაიჯანის საზოგადოებრივმა მაუწყებელმა 2016 წლის ევროვიზიის სიმღერის კონკურსისთვის, რომელიც სტოკჰოლმში, შვედეთში გაიმართა. ინფორმაცია, რომ კონკურსზე აზერბაიჯანის წარმომადგენელი სამრა იქნებოდა 2016 წლის 10 მარტს გახდა ცნობილი, ხოლო ის, თუ რომელ სიმღერას შეასრულებდა - 13 მარტს. აზერბაიჯანმა ევროვიზიის პირველ ნახევარფინალში მიიღო მონაწილეობა, რომელიც 2016 წლის 10 მაისს გაიმართა, რომლის დროსაც აზერბაიჯანი მე-14 ნომრად გამოვიდა. შესრულებამ 185 ქულა დაიმსახურა, რითიც აზერბაიჯანმა 18 ქვეყანას შორის მეექვსე ადგილი დაიკავა და 14 მაისს ფინალში გამოსვლის უფლება მოიპოვა. ფინალში აზერბაიჯანს მეოთხე ნომერი ერგო და 117 ქულით 26 მონაწილე სახელმწიფოს შორის მე-17 ადგილი დაიკავა.